Πάνος Θεοδωρίδης

**Σημειώσεις για τον “κυρΓιάννη”**

1

Σχολιάζω μια σμηνοσειρά ποιημάτων του Καβάφη. Σμηνοσειρά, για μένα σημαίνει: σε περιορισμένο χρονικό διάστημα, εμμονή σε ένα θέμα. Περνάει το σμήνος των πουλιών ή το σμήνος που πήγε στην Kορέα. Παρόμοια αναζήτηση για τον Σεφέρη με οδήγησε στο ότι μπορεί να επηρεάστηκε ο ποιητής από τη μνήμη, την αίσθηση και τους ανθρώπους της Κύπρου, *μνήμη κι αγάπη,* αλλά ένα ποσοστό, όχι ασήμαντο, της ποίησής του οφείλεται σε λύχνο: τον δεύτερο τόμο της *Μεσαιωνικής Βιβλιοθήκης* του Σάθα του 1873 που περιέχει τις κυπριακές χρονογραφίες. Το 18% του *Ημερολογίου Καταστρώματος Γ΄* προέρχεται από εκεί.

2

1924 και 1925. Ο Καβάφης, που σύμφωνα με κάποιον κακεντρεχή της εποχής ανήκει στην «τζάζμπαντ» της τέχνης, βρίσκεται στο επίκεντρο θαυμασμού, έριδας, επικοινωνιακού ενδιαφέροντος. Ο Παλαμάς μετά βίας συγκρατεί τον εκνευρισμό του, οι καβαφιστές γίνονται μια ευδιάκριτη ομάδα πίεσης και τους λένε «μπολσεβίκους». Ο ποιητής φέρεται να ενισχύει ένα περιοδικό στην Αλεξάνδρεια, έχει κατανικήσει τον ιατροφιλόσοφο Λαγουδάκη, η ποίησή του κυκλοφορεί, αρνείται αυτό που θα λέγαμε «διεθνή καριέρα», σε λίγο θα βραβευτεί από του Πάγκαλου τα γούστα. Επί έναν ολόκληρο χρόνο πάντως φαίνεται πως κατατρύχεται [ή να στοιχειώνεται] από ένα ιστορικό πρόσωπο: τον Ιωάννη Καντακουζηνό.

3

Σε έναν χρόνο γράφει γι’ αυτόν ποιήματα, δύο εντελή, δύο ατελή [απλώς συλλέγει υλικό]: Το «Ο Ιωάννης Καντακουζηνός υπερισχύει» που το δημοσιεύει Δεκέμβριο του 1924, «Από υαλί χρωματιστό», Μάρτιο του 1925, και τα ατελή «Ο Πατριάρχης» και «Τα Φώτα». Τα «Φώτα»είναι η πιστή περιγραφή του καρδιωγμού της μάνας του και του θανάτου της, ανήμερα των Φώτων του 1342. Ο «Πατριάρχης»είναι ένας λίβελος κατά του Ιωάννη Καλέκα, ενώ «Από υαλί χρωματιστό» περιγράφει τη φτώχεια του κράτους μας, καθώς ο Καντακουζηνός παντρεύεται την Ασάνινα με γυάλινα περπεντούλια κι όχι διάχρυσον κόσμον. Ο τρόπος που μνημονεύεται ως μόνο κόσμημα η οικογένεια, θυμίζει την καλύτερη παράδοση του αναιτίως θεωρουμένου «επαιτικού» Θεοδώρου Προδρόμου ή Πτωχοπρόδρομου. [τα «σόγια», οι οικογένειες, «μια Ειρήνη Ανδρονίκου Ασάν», προβλ. όμως το «εσύ ήσο πτωχοπρόδρομος και γω ήμην Ματζουκίνη»]

4

Το «Ιωάννης Καντακουζηνός υπερισχύει», διαφέρει. Είναι εξαιρετικά ώριμο ποίημα, θεατρικότατο. Ειδικά, Έλληνες σκηνοθέτες, περισσότεροι του ενός, θα μπορούσαν να επινοήσουν ένα τετράωρο αγλάισμα βαρέως πληκτικό. Ένας ακίνητος άνθρωπος, που κάνει ενδεχομένως ένα νεύμα εκνευρισμού και απόγνωσης, στην καταληκτική λέξη «βλακείες». Μια αφήγηση που τελειώνει σε κάτι λαϊκότροπο, πηγαίο, όπως το «έσκασε» στο τελευταίο δημοσιευμένο του. [ένδειξη πως προχώρησε σε αποκάλυψη προσωπικού ποιητικού κανόνα. Ποιος άλλος έγραψε για δεσπότη πως έλεγε βλακείες;] Εκτός από τον Ιουλιανό με τον οποίο ασχολείται διαχρονικώς, έχει έναν θετικό ήρωα, τον ΚυρΓιάννη. Μονόλογος με εσωτερικό τραύλισμα. Πώς να μη τον απορρίψει ο Παλαμάς;

5

[ Πηγές του; Αναφέρεται ο Γρηγοράς κυρίως και οι έμμεσες, ο Γίββων και ο Παπαρρηγόπουλος. Εχθρικές προς τον κυρΓιάννη. Πάντως ήξερε και το απομνημόνευμα του Καντακουζηνού. Περίδης, Σαρεγιάννης και άλλες πηγές δεν ανιχνεύουν στη βιβλιοθήκη του βυζαντινές πηγές, αλλά ξέρουμε πως χρησιμοποιούσε τη βιβλιοθήκη του Πατριαρχείου και «ιστορικά βιβλία» για την ποίησή του, κατά τον Μαλάνο. Το πρόσωπο του αγνώστου σκεπτομένου άρχοντος, είναι κρυμμένο. ]

6

Ποιος είναι αυτός; Κάποιος «μεγάλος άρχοντας» σεβαστός, ένας κτηματίας, ευγενής. Κοιτάει τα κτήματά του, που θα τα χάσει! Αυτή η περικοπή υπάρχει στον Ιωάννη Καντακουζηνό (Γιαλούρης, Pontani) μόνο που τα λέει ο ίδιος στις *Ιστορίες* του, διεκτραγωδώντας μια παροδική αναποδιά της μοίρας του! Αναφέρει ένα βρέβιο από ζωντανά που χάθηκαν, ήπια και ψύχραιμα. [εξηγώ από μνήμης] Και τώρα, ο ποιητής τα θέτει στα χείλη ενός αντιπάλου του. Το υπόλοιπο τοπίο της διήγησης είναι επινοημένο από την άποψη που είχε ο 19ος αιώνας για τον μεσαίωνα. [Βιολέ λε Ντυκ, ο εφευρέτης της Καρκασόν, ο Ουίλιαμ Μόρρις, ο Ράσκιν αλλά και Έλληνες. Ένας 19ος αιώνας όπου το Βυζάντιο ξεκινά από το «ο βυζαντινός στόλος αναπλέει τον Βόσπορο» από γαζέττες αναφερόμενες στον Οθωμανικό στόλο έως τον Κάρολο Ντηλ που αναστηλώνει την Αγία Σοφία της Σαλονίκης και την προικοδοτεί με γεωμετρικά σχήματα, φρονών πως έτσι έπρατταν οι εικονομάχοι…]

7

Και ποιοι είναι αυτοί που ήταν με του κυρΓιάννη το μέρος; Όλοι! Όλοι οι ευγενείς! Και μάλιστα δεν ευδοκίμησαν και πολύ, επειδή ο Απόκαυκος δολοφονήθηκε το 1345 από τους φυλακισμένους φίλους του κυρΓιάννη, και τους τόξευσαν όλους! Επίσης το 1345 σκοτώθηκαν από τους Ζηλωτές όλοι οι Καντακουζηνικοί ευγενείς! [από τον πύργο του Προσούχ, του «ασβού», τους πέταγαν στους εξεγερμένους] Απεναντίας, τους ελάχιστους ευγενείς οπαδούς του που γλύτωσαν, τους βοήθησε (έγγραφο για τον Φαρμάκη, που του δίνει δυο χωριά, Πλαγηνά και Θέρμα). Ο Καβάσιλας επίσης τη γλύτωσε, κρυμμένος σε πηγάδι. [Χωριό Καβάσιλα στη Βέροια] Αν ο «άρχων» πήγαινε με τον Καντακουζηνό, μάλλον θα ήταν νεκρός την ώρα που ο Καβάφης τον βάζει να αγωνιά.

8

Η μόνη λύση να βγει άκρη ήταν να βρεθεί ο δεσπότης, αυτός που έλεγε βλακείες και διατύπωνε υποσχέσεις. Η έρευνα σε δεσποτάδες διαχρονικώς της εποχής κατέληξε σε έναν, από τα πρακτικά του συνοδικού Δικαστηρίου επί εποχής Καλέκα (μετά το 1337. Καλέκας = ο λιγνός, υποκοριστικά εις –έκας: ψηλέκας) *Καθαίρεσις του Φιλίππων*. Τον κατηγορούν για έκνομη σχέση του με μια Πετραλοιφίνα. [ΜΜ, 1, σελ. 170) Οι υπηρέτες και βοηθοί του Φιλίππων τον καταγγέλουν στη δίκη. Υπερβολές και μασημένα λόγια. Τα στοιχεία δεν επαρκούν. Αιφνιδίως, στον φάκελο της δίκης, προστίθενται δύο άσχετες μαρτυρίες από μια «ανταρσία των Ασάνηδων». Κατά πάσα πιθανότητα του Κομάνου του Συτζιάν (του «ποντικομούρη!») μεταμορφωμένου Συργιάννη Ασάν Παλαιολόγου, κάπου στα 1333. Ο Καντακουζηνός ασχολείται στο μισό του έργο με αυτόν. Επ’ αυτού υπερισχύει πράγματι! Καταθέτουν δυο ευγενείς και ομολογούν ο ένας πως άκουσε πως είναι στην υπόθεση μπλεγμένος ο Φιλίππων, ενώ ο άλλος εξηγεί πως ο Φιλίππων του είπε «εχάωσας γαρ έναν, θα χαώσεις και άλλον». Μια σαχλαμάρα δηλαδή. Οι ευγενείς λέγονταν Τριχάς και Αβράμιος. Τον βρήκαμε τον δέσποτα. Αδικημένος και ετεροχρονισμένος. Η δομή υποστηρίζεται: υπάρχει άρχων παρασυρμένος από βλακείες δεσπότη, το 1332, καταδικασμένος το 1338.

9

Πώς να γράψεις ποίημα ιστορικό με ήρωα έναν Τριχά που σημαίνει έως σήμερα «ο Τρίχας;» Πώς να βάλεις στη μάζωξη [διαβάζω από το πρωτότυπο τη μαρτυρία του με στιλ εκκλησιαστικού αναγνώστη, τηρών την προσωδία, σα να διαβάζω Απόστολο] έναν ήρωα Αβράμιο, όταν αβραμιαίοι άνδρες [Ευστάθιος Θεσσαλονίκης, Αβραμίτες Αχειροποιήτου, χωρίον των Αβραμιτών πάνω από την Καλλικράτεια] λέγονταν οι πτωχοί καλόγεροι που φρόντιζαν τους ανήμπορους; [διαχρονικώς, τους ταπεινούς νοσηλευτές προς ανήμπορους, ο λαός συμπαθεί μεν, περιφρονεί δε: «ντουρντουβάκηδες» οι Έλληνες όμηροι της βουλγαρικής κατοχής σήμερα σημαίνουν τον βλάκα, όταν έμαθαν ότι ο Ανδρέας Παπανδρέου υπηρέτησε τον Αμερικανικό στρατό ως νοσηλευτής, έλεγαν «κουβάλαγε πάπιες»]. Πώς να μνημονεύσεις την πραγματική εξέγερση, όταν το όνομα του αντάρτη μπορεί να το μπλέξει ο αναγνώστης με τη γυναίκα του κυρΓιάννη την Ασανίνα, και όταν ο αντάρτης λεγόταν Συργιάννης; Τα γεγονότα ήταν κατάλληλα, αλλά η ακρίβεια η σχολαστική θα ακύρωνε την τάση να γραφεί. Η επίμονη ιδέα θα έβγαινε μάλλον καλαμπούρι, να γελάει ο Ταγκόπουλος. Και ο Καβάφης, εισηγούμαι πως προτίμησε ανενδοίαστα την ποιητική ιδέα.

10

Το ποίημα αφορά το 1347, αλλά βασίζεται σε απόηχο γεγονότων του 1332, του 1338. Και της εποχής που ο κυρΓιάννης αγωνιζόταν για το στέμμα, ενώ ο Καβάφης για τον κότινο. Καταλήγω πως ο ποιητής αλλάζει τη ζωή του αναγνώστη του. Άλλη ζωή, συμπεριλαμβανομένης και της εδικής του, δεν νομίζω. Αυτός είναι ο στόχος και όχι να επαιτεί τον παράδεισο όπως στη διαφήμιση της κινητής τηλεφωνίας με τον Βαλαβανίδην.

*[ Συμμετοχή σε στρογγυλό τραπέζι για τον Καβάφη στο Δημοτικό Θέατρο Άνδρου, 2013: Μανόλης Σαββίδης, Μαρία Ρώτα, Πάνος Θεοδωρίδης. Συντονίζει και διευθύνει η Ελένη Αρβελέρ. Αργότερα, στη συζήτηση, διαβάζω τα δυο ποιήματα. ]*